Rapid trece printr-un proces de reconstrucție masiv. Dan Șucu l-a numit antrenor la echipă pe Neil Lennon, un tehnician nord-irlandez, cu experiență mare în cupele europene. Acesta, împreună cu oficialii clubului, iau în prezent deciziile importante pentru sezonul viitor.
Giuleștenii nu au efectuat niciun transfer până în prezent, însă un fotbalist important a părăsit echipa. Este vorba de Iulian Cristea, fundașul care a venit de la FCSB la începutul sezonului trecut. Cele două părți au încheiat de comun acord contractul.
”Iulian Cristea s-a despărțit de Rapid, contractul fundașului fiind reziliat de comun acord. Venit în vara anului trecut, Iulian a jucat 16 meciuri pentru Rapid, înscriind un gol, în Cupa României. Îi urăm mult succes în carieră!”, au scris cei de la Rapid pe contul oficial de Facebook.
Contractul fundașului era valabil până în 2025, însă Neil Lennon a decis că nu are nevoie de serviciile lui Iulian Cristea în sezonul viitor. Cel mai probabil, giuleștenii vor aduce un înlocuitor pentru acesta în săptămânile următoare, deoarece în defensivă, lotul este destul de subțire.
Iulian Cristea a evoluat în 16 partide sezonul trecut. Acesta a venit de la FCSB liber de contract, însă nu a reușit să se impună în echipa de start a giuleștenilor. Fundașul a avut evoluții oscilante, fiind departe de forma pe care o arăta acum câțiva ani, când a fost convocat chiar la echipa națională.
În cariera sa, Iulian Cristea a evoluat pentru: Gaz Metan Mediaș, Metalurgistul Cugir 1939, FCSB și Rapid. În prezent, cota sa de piață este de 800 de mii de euro. Este foarte probabil ca fundașul să primească oferte de la mai multe echipe din Superligă, având în vedere nivelul la care a jucat în trecut.
Neil Lennon și echipa sa încearcă să ducă Rapidul cât mai repede în top. Nord-irlandezul a vorbit despre planurile sale în Giulești, dar și despre posibilele transferuri. Antrenorul a precizat ce fel de fotbaliști preferă. El a declarat:
„Sunt un mix. Uneori trebuie să le oferi jucătorilor o ‘dragoste dură’. O să încerc să negociez și să echilibrez lucrurile cum știu de bine. Sper ca jucătorilor să le facă plăcere să lucreze cu mine și staff-ul meu. Cu toții suntem în fotbal de multă vreme, am fost jucători. Vom aduce o cultură diferită pentru anumiți jucători, pe care îi putem face să fie și mai buni.
Mă uit la caracteristicile jucătorilor. Când pierd, trebuie să aibă puterea să revină. Îmi plac cei care surprind publicul, îmi plac atacanții și cei care marchează. Și portarii sunt foarte importanți pentru mine”.